****

***Crna Gora***

***\_\_\_\_\_\_\_\_\_\_\_\_\_\_\_\_\_\_***

***Ministarstvo poljoprivrede i ruralnog razvoja***

**JAVNI POZIV**

**za dodjelu podrške za investicije u preradu na porodičnim gazdinstvima za 2013. godinu**

Ministarstvo poljoprivrede i ruralnog razvoja, u skladu sa Agrobudžetom za 2013. godinu i budžetskom linijom 2.1.4, objavljuje Javni poziv za dodjelu podrške za investicije u preradu na porodičnim gazdinstvima za 2013. godinu.

Ruralna područja imaju dugu tradiciju u preradi različitih životinjskih i biljnih proizvoda na porodičnim gazdinstvima. Zbog toga su potrebne investicije koje bi omogućile veću produktivnost rada, razvoj tehnologija i transfer znanja u proizvodnji. Raspoloživi potencijali pružaju mogućnost povećanja dodate vrijednosti, mogu obogatiti ponudu lokalnih proizvoda i omogućiti zapošljavanje seoske radne snage i plasman tih proizvoda kroz turizam.

**Opis mjere**

Podrška se daje u obliku bespovratnih sredstava za realizovane investicije koje iskazuju povećanje dodate vrijednosti u sljedećim segmentima:

* čuvanje, prerada, pakovanje i marketing proizvoda,
* investicije u razvoj novih poljoprivrednih proizvoda, procesa i tehnologija.

**Korisnici**

Porodična poljoprivredna gazdinstva, registrovana u Ministarstvu poljoprivrede i ruralnog razvoja ili u njegovim upravama, koja se bave preradom kao dopunskom djelatnošću i grupe proizvođača koji se udruže za preradu određenih poljoprivrednih proizvoda sa porodičnih gazdinstava.

Podržava se prerada proizvoda životinjskog i biljnog porijekla, proizvoda od meda, šumskih plodova i ljekovitog bilja.

**Prihvatljive investicije**

1. Rekonstrukcija i/ili adaptacija objekata za preradu proizvoda,
2. Kupovina i ugradnja nove opreme za čuvanje, preradu, pakovanje i marketing proizvoda.

**Kriterijumi prihvatljivosti**

* U momentu podnošenja zahtjeva za podršku, korisnik treba da bude registrovan za životinjsku proizvodnju u Veterinarskoj upravi, za biljnu proizvodnju u Fitosanitarnoj upravi, za pčelarstvo u Savezu pčelarskih organizacija Crne Gore i Veterinarskoj upravi, za maslinarstvo u Ministarstvu poljoprivrede i ruralnog razvoja, za organsku u Ministarstvu poljoprivrede i ruralnog razvoja,
* Ispunjenje minimalnih nacionalnih standarda, u pogledu bezbjednosti hrane, na kraju investicije,
* Investicija realizovana do 30. oktobra 2013. godine.

**Visina podrške**

Maksimalno učešće budžetskih sredstava iznosi 50% od vrijednosti investicije, a maksimalna vrijednost projekta može iznositi 10.000 €. Podrška se realizuje na kraju investicije.

**Podnošenje dokumentacije**

Obrazac Zahtjeva za dodjelu podrške za investicije u preradu na porodičnim gazdinstvima za 2013. godinu se može preuzeti sa sajta Ministarstva poljoprivrede i ruralnog razvoja ili u kancelarijama Savjetodavne službe u biljnoj proizvodnji i Službe za selekciju stoke.

Popunjen obrazac zahtjeva dostaviti isključivo putem pošte, na sljedeću adresu:

Ministarstvo poljoprivrede i ruralnog razvoja

Sektor za ruralni razvoj

**po Javnom pozivu za dodjelu podrške za investicije u preradu na porodičnim gazdinstvima**

**za 2013. godinu**

Rimski trg br. 46, 81000 Podgorica

Trajanje Javnog poziva je 30 kalendarskih dana od dana objavljivanja Javnog poziva na sajtu Ministarstva poljoprivrede i ruralnog razvoja i u dnevnom listu “Pobjeda” (od 23. maja do 21. juna 2013. godine), dok će se obrada i odobravanje primljenih zahtjeva vršiti nakon završetka Javnog poziva.

**PROCEDURA REALIZACIJE**

Ministarstvo poljoprivrede i ruralnog razvoja formiraće Komisiju za dodjelu podrške, koja će razmatrati pristigle zahtjeve. Na osnovu Odluke Komisije o prihvatljivosti zahtjeva, podržani korisnici će dobiti Rješenje o dodjeli podrške za investicije u preradu na porodičnim gazdinstvima za 2013. godinu. Investicije od strane korisnika može početi tek kada je donošeno Rješenje o dodjeli podrške. Krajnji rok za završetak investicije i podnošenje dokumentacije za isplatu je 30. oktobar 2013. godine. Terenska komisija će obići korisnike koji su blagovremeno podnijeli kompletnu dokumentaciju za isplatu. Po obavljenoj kontroli na terenu, terenska komisija sačinjava Izvještaj o obilasku sa foto-zapisom. Po dobijenom Izvještaju terenske komisije, Komisija za dodjelu podrške odlučuje o odobravanju isplate podrške. Nakon odobrenja od strane Komisije za dodjelu podrške, odobreni iznos podrške će biti isplaćen na žiro račun korisnika.

**Nepotpuna i neblagovremeno podnijeta dokumentacija se neće razmatrati**